CELEX: 32009R0070
Language: ro
Date: 2009-01-23 00:00:00
Title: Regulamentul (CE) nr. 70/2009 al Comisiei din 23 ianuarie 2009 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Îmbunătățirile aduse Standardelor Internaționale de Raportare Financiară (IFRS) (Text cu relevanță pentru SEE)

24.1.2009   
            
            
               RO
            
            
               Jurnalul Oficial al Uniunii Europene
            
            
               L 21/16
            
         
      REGULAMENTUL (CE) NR. 70/2009 AL COMISIEI
   
   din 23 ianuarie 2009
   de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Îmbunătățirile aduse Standardelor Internaționale de Raportare Financiară (IFRS)
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
   întrucât:
   
               (1)
            
            
               Prin Regulamentul (CE) nr. 1126/2008 (2), au fost adoptate anumite standarde internaționale și interpretări care existau la 15 octombrie 2008.
            
         
               (2)
            
            
               În mai 2008, în cadrul procesului său anual de îmbunătățire care are ca scop raționalizarea și clarificarea Standardelor Internaționale de Contabilitate Financiară, Consiliul pentru standardele internaționale de contabilitate (IASB) a publicat Îmbunătățiri aduse IFRS-urilor, denumite în continuare „îmbunătățirile”. Îmbunătățirile conțin, divizate în două părți, 35 de modificări ale Standardelor Internaționale de Contabilitate existente. Partea I conține modificările care au drept rezultat schimbări contabile în scopul prezentării, recunoașterii și evaluării, iar partea a doua se referă la schimbări de terminologie sau modificări de natură redacțională.
            
         
               (3)
            
            
               Consultarea cu grupul de experți tehnici (TEG) al Grupului consultativ european pentru raportarea financiară (EFRAG) confirmă faptul că îmbunătățirile îndeplinesc criteriile tehnice pentru adoptare stabilite la articolul 3 alineatul (2) din Regulamentul (CE) nr. 1606/2002. În conformitate cu Decizia Comisiei 2006/505/CE din 14 iulie 2006 de instituire a Grupului de examinare a avizelor privind standardele contabile în vederea consilierii Comisiei cu privire la obiectivitatea și neutralitatea avizelor Grupului consultativ european pentru raportări financiare (EFRAG) (3), grupul de examinare a avizelor privind standardele contabile a analizat avizul EFRAG privind adoptarea și a confirmat Comisiei că acesta este echilibrat și obiectiv.
            
         
               (4)
            
            
               Prin urmare, regulamentul (CE) nr. 1126/2008 trebuie modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului de reglementare contabilă,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 1126/2008 se modifică după cum urmează:
   
               1.
            
            
               Standardul Internațional de Raportare Financiară (IFRS) 5 se modifică conform anexei la prezentul regulament;
            
         
               2.
            
            
               Standardul Internațional de Contabilitate (IAS) 1, IAS 8, IAS 10, IAS 16, IAS 19, IAS 20, IAS 23, IAS 27, IAS 28, IAS 29, IAS 31, IAS 34, IAS 36, IAS 38, IAS 39, IAS 40, IAS 41 se modifică conform anexei la prezentul regulament;
            
         
               3.
            
            
               IFRS 1 se modifică în conformitate cu amendamentele la IFRS 5, conform anexei la prezentul regulament;
            
         
               4.
            
            
               IAS 7 se modifică în conformitate cu amendamentele la IAS 16, conform anexei la prezentul regulament;
            
         
               5.
            
            
               IFRS 7 și IAS 32 se modifică în conformitate cu amendamentele la IAS 28 și IAS 31, conform anexei la prezentul regulament;
            
         
               6.
            
            
               IAS 16 se modifică în conformitate cu amendamentele la IAS 40, conform anexei la prezentul regulament;
            
         
               7.
            
            
               IAS 41 se modifică în conformitate cu amendamentele la IAS 20, conform anexei la prezentul regulament;
            
         
               8.
            
            
               IFRS 5, IAS 2 și IAS 36 se modifică în conformitate cu amendamentele la IAS 41, conform anexei la prezentul regulament.
            
         Articolul 2
   Societățile aplică amendamentele la standardele menționate la punctele (2), (4), (5), (6), (7) și (8) din articolul 1, cel mai târziu de la data începerii primului lor exercițiu financiar care debutează după 31 decembrie 2008.
   Societățile aplică amendamentele la standardele menționate la punctele (1) și (3) din articolul 1, cel mai târziu de la data începerii primului lor exercițiu financiar care debutează după 30 iunie 2009.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 ianuarie 2009.
      
         
            Pentru Comisie
         
         Charlie McCREEVY
         
         
            Membru al Comisiei
         
      
   
   
      (1)  JO L 243, 11.9.2002, p. 1.
   
      (2)  JO L 320, 29.11.2008, p. 1.
   
      (3)  JO L 199, 21.7.2006, p. 33.
   
      ANEXĂ
      STANDARDE INTERNAȚIONALE DE CONTABILITATE
      
                   
               
               
                  Îmbunătățiri aduse IFRS-urilor
               
            
         Reproducerea permisă în Spațiul Economic European. Toate drepturile existente rezervate în afara SEE, cu excepția dreptului de reproducere în scopul uzului personal sau în alte scopuri legitime. Informații suplimentare pot fi obținute de la IASB, la adresa www.iasb.org
      
      ÎMBUNĂTĂȚIRI ADUSE IFRS-URILOR
      PARTEA I
      Amendamente la Standardul Internațional de Raportare Financiară 5
      Active imobilizate deținute în vederea vânzării și activități întrerupte
      
         Se adaugă punctele 8A, 36A și 44C.
      
      CLASIFICAREA ACTIVELOR IMOBILIZATE (SAU A GRUPURILOR DESTINATE CEDĂRII) DREPT DEȚINUTE ÎN VEDEREA VÂNZĂRII
      
                  8A
               
               
                  Orice entitate care este angajată într-un plan de vânzare implicând pierderea controlului asupra unei filiale, trebuie să clasifice toate activele și pasivele acelei filiale ca fiind deținute în vederea vânzării atunci când sunt îndeplinite criteriile stabilite la punctele 6-8, indiferent dacă entitatea își va păstra un interes care nu controlează în fosta sa filială după vânzare.
               
            Prezentarea activităților întrerupte
      
                  36A
               
               
                  Orice entitate care este angajată într-un plan de vânzare implicând pierderea controlului asupra unei filiale, trebuie să prezinte informațiile cerute la punctele 33-36 atunci când filiala este un grup destinat cedării care corespunde definiției unei activități întrerupte în conformitate cu punctul 32.
               
            DATA INTRĂRII ÎN VIGOARE
      
                  44C
               
               
                  Punctele 8A și 36A au fost adăugate prin intermediul Îmbunătățirilor aduse IFRS-urilor publicate în mai 2008. O entitate trebuie să aplice aceste modificări pentru perioadele anuale care încep la 1 iulie 2009 sau ulterior acestei date. Se permite aplicarea anterior acestei date. Totuși, o entitate nu trebuie să aplice aceste modificări pentru perioadele anuale care încep înainte de 1 iulie 2009 dacă nu aplică și IAS 27 (modificat în mai 2008). Dacă o entitate aplică modificările pentru o perioadă anterioară datei de 1 iulie 2009, entitatea trebuie să prezinte acest fapt. O entitate trebuie să aplice modificările prospectiv de la data la care a aplicat pentru prima dată IFRS 5, sub rezerva dispozițiilor tranzitorii de la punctul 45 din IAS 27 (modificat în mai 2008).
               
            Apendice la amendamentele aduse IFRS 5
      
         
            Amendamente la IFRS 1
         
      
      
         Entitățile trebuie să aplice aceste amendamente la IFRS 1 atunci când aplică amendamentele corespunzătoare la IFRS 5.
      
      
         IFRS 1   
            Adoptarea pentru prima dată a Standardelor Internaționale de Raportare Financiară
         
      
      Punctul 34C litera (c) se modifică și se adaugă punctul 47L.
      
         RECUNOAȘTERE ȘI EVALUARE
      
      Excepții de la aplicarea retroactivă a altor IFRS-uri
      Interese care nu controlează
      
                  34C
               
               
                  O entitate care adoptă standardele pentru prima dată trebuie să aplice următoarele dispoziții din IAS 27 Situații financiare consolidate și individuale (modificat în 2008) prospectiv, de la data trecerii la IFRS-uri:
                  
                              (a)
                           
                           
                              …
                           
                        
                              (c)
                           
                           
                              dispozițiile de la punctele 34-37 privind contabilizarea pierderii controlului asupra unei filiale și dispozițiile corespunzătoare de la punctul 8A din IFRS 5.
                           
                        …
               
            
         DATA INTRĂRII ÎN VIGOARE
      
      
                  47L
               
               
                  Punctul 34C a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări pentru perioadele anuale care încep la 1 iulie 2009 sau ulterior acestei date. Dacă o entitate aplică IAS 27 (modificat în 2008) pentru o perioadă anterioară, aceste modificări trebuie aplicate pentru acea perioadă anterioară.
               
            Amendamente la Standardul Internațional de Contabilitate 1
      Prezentarea situațiilor financiare (revizuit în 2007)
      
         Punctele 68 și 71 se modifică. Se adaugă punctul 139C.
      
      
         Situația poziției financiare
      
      
         Active circulante
      
      
                  68
               
               
                  Ciclul de exploatare al unei entități reprezintă perioada de timp dintre achiziționarea activelor pentru prelucrare și realizarea lor în numerar sau echivalente de numerar. Atunci când ciclul normal de exploatare al unei entități nu este clar identificabil, se presupune că durata lui este de douăsprezece luni. Activele circulante cuprind active (precum stocurile și creanțele comerciale) care sunt vândute, consumate sau realizate ca parte a ciclului normal de exploatare, chiar și atunci când nu se așteaptă să fie realizate în douăsprezece luni după perioada de raportare. Activele circulante includ, de asemenea, active care sunt deținute, în primul rând, în vederea tranzacționării (printre exemple se numără unele active financiare clasificate ca fiind deținute în vederea tranzacționării în conformitate cu IAS 39) și partea curentă a activelor financiare imobilizate.
               
            
         Datorii curente
      
      
                  71
               
               
                  Alte datorii curente nu sunt decontate ca parte a ciclului normal de exploatare, dar sunt exigibile în termen de douăsprezece luni după perioada de raportare sau sunt deținute în primul rând în vederea tranzacționării. Printre exemple se numără unele datorii financiare care sunt clasificate drept deținute în vederea tranzacționării în conformitate cu IAS 39, descoperirile de cont și partea curentă din datoriile financiare pe termen lung, dividendele de plătit, impozitul pe profit și alte datorii necomerciale. Datoriile financiare care oferă finanțare pe termen lung (adică nu fac parte din capitalul circulant utilizat în ciclul normal de exploatare al entității) și nu sunt exigibile în douăsprezece luni după perioada de raportare sunt datorii pe termen lung, care sunt abordate la punctele 74 și 75.
               
            TRANZIȚIE ȘI DATA INTRĂRII ÎN VIGOARE
      
                  139C
               
               
                  Punctele 68 și 71 au fost modificate prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, entitatea trebuie să prezinte acest fapt.
               
            Amendamente la Standardul Internațional de Contabilitate 16
      Imobilizări corporale
      
         Punctele 6 și 69 se modifică. Se adaugă punctele 68A și 81D.
      
      DEFINIȚII
      
                  6
               
               
                  Următorii termeni sunt folosiți în prezentul standard cu sensul specificat în continuare:
                  …
                  
                     Valoarea recuperabilă este cea mai mare valoare dintre valoarea justă a unui activ minus costurile generate de vânzare și valoarea sa de utilizare.
                  …
               
            DERECUNOAȘTERE
      
                  68A
               
               
                  Cu toate acestea, o entitate care, în cursul desfășurării normale a activității, vinde curent elemente de imobilizări corporale deținute pentru închiriere către alte părți, trebuie să transfere aceste active în stocuri la valoarea lor contabilă când încetează a mai fi închiriate și devin deținute în vederea vânzării. Încasările din vânzarea acestor active trebuie recunoscute ca venituri în conformitate cu IAS 18 Venituri. IFRS 5 nu se aplică atunci când activele deținute în vederea vânzării în cursul desfășurării normale a activității sunt transferate în stocuri.
               
            
                  69
               
               
                  Cedarea unui element de imobilizări corporale poate avea loc în mai multe moduri (de exemplu, prin vânzare, printr-un contract de leasing sau prin donație). La stabilirea datei de cedare a unui element, o entitate aplică criteriile din IAS 18 pentru recunoașterea veniturilor din vânzarea bunurilor. IAS 17 se aplică cedării prin vânzare și leaseback.
               
            DATA INTRĂRII ÎN VIGOARE
      
                  81D
               
               
                  Punctele 6 și 69 au fost modificate, iar punctul 68A a fost adăugat prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică aceste amendamente pentru o perioadă anterioară, entitatea trebuie să prezinte acest fapt și trebuie să aplice în același timp amendamentele aferente la IAS 7 Situațiile fluxurilor de trezorerie.
               
            Apendice la amendamentele aduse IAS 16
      
         
            Amendamente la IAS 7
         
      
      
         Entitățile trebuie să aplice aceste amendamente la IAS 7 atunci când aplică amendamentele corespunzătoare la IAS 16.
      
      
         IAS 7   
            Situația fluxurilor de trezorerie
         
      
      
         Punctul 14 se modifică. Se adaugă punctul 55.
      
      
                  14
               
               
                  Fluxurile de trezorerie …
                  …
                  Unele tranzacții, cum ar fi vânzarea unui element al unei instalații, pot da naștere unui câștig sau unei pierderi, care este inclus(ă) în profitul sau pierderea recunoscută. Fluxurile de trezorerie aferente acestui tip de tranzacții sunt fluxuri de trezorerie provenite din activități de investire. Însă, plățile în numerar pentru fabricarea sau achiziționarea de active deținute în vederea închirierii către terți și apoi deținute în vederea vânzării, conform descrierii de la punctul 68A din IAS 16 Imobilizări corporale sunt fluxuri de trezorerie din activități de exploatare. Încasările în numerar din închiriere și din vânzările ulterioare a unor astfel de active sunt, de asemenea, fluxuri de trezorerie din activități de exploatare.
               
            
         DATA INTRĂRII ÎN VIGOARE
      
      
                  55
               
               
                  Punctul 14 a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, entitatea trebuie să prezinte acest fapt și să aplice punctul 68A din IAS 16.
               
            Amendamente la Standardul Internațional de Contabilitate 19
      Beneficiile angajaților
      
         Punctele 7, 8 litera (b), 32B, 97, 98, 111 și 160 se modifică. Se adaugă punctele 111A și 159D.
      
      DEFINIȚII
      
                  7
               
               
                  …
                  
                     Beneficiile pe termen scurt ale angajaților sunt beneficii ale angajaților (altele decât compensațiile pentru încetarea contractului de muncă) care sunt scadente în termen de douăsprezece luni de la sfârșitul perioadei în care angajații prestează serviciul în cauză.
                  …
                  
                     Alte beneficii pe termen lung ale angajaților sunt beneficii ale angajaților (altele decât beneficiile postangajare și compensațiile pentru încetarea contractului de muncă) care nu sunt scadente în termen de douăsprezece luni de la sfârșitul perioadei în care angajații prestează serviciul în cauză.
                  …
                  
                     Rentabilitatea activelor planului reprezintă dobânda, dividendele și orice alt venit care derivă din activele planului, împreună cu câștiguri și pierderi realizate sau nerealizate generate de activele planului, minus orice costuri de administrare a planului (altele decât cele incluse în ipotezele actuariale utilizate pentru evaluarea obligației privind beneficiul determinat) și minus orice impozit de plătit de către planul respectiv.
                  …
                  
                     Costul serviciilor trecute reprezintă modificarea valorii actualizate a obligației privind beneficiul determinat pentru serviciul prestat de angajat în perioade anterioare, care rezultă în perioada curentă din introducerea sau modificarea unor beneficii postangajare sau a altor beneficii pe termen lung ale angajaților. Costul serviciilor trecute poate fi atât pozitiv (atunci când beneficiile sunt introduse sau modificate astfel încât valoarea actualizată a obligației privind beneficiul determinat să crească), cât și negativ (atunci când beneficiile existente sunt modificate astfel încât valoarea actualizată a obligației privind beneficiul determinat să scadă).
               
            BENEFICII PE TERMEN SCURT ALE ANGAJAȚILOR
      
                  8
               
               
                  Beneficiile pe termen scurt ale angajaților includ elemente precum:
                  
                              (b)
                           
                           
                              absențe compensate pe termen scurt (precum concediul de odihnă anual plătit și concediul medical plătit), caz în care compensațiile pentru absențe sunt scadente în termen de douăsprezece luni de la sfârșitul perioadei în care angajații prestează serviciul aferent;
                           
                        
            BENEFICII POSTANGAJARE: DISTINCȚIA ÎNTRE PLANURI DE CONTRIBUȚII DETERMINATE ȘI PLANURI DE BENEFICII DETERMINATE
      Planuri multipatronale
      
                  32B
               
               
                  IAS 37 Provizioane, datorii contingente și active contingente impune unei entități să prezinte informații despre anumite datorii contingente. În contextul unui plan multipatronal, o datorie contingentă poate rezulta, de exemplu, din:
                  
                              (a)
                           
                           
                              …
                           
                        
            BENEFICII POSTANGAJARE: PLANURI DE BENEFICII DETERMINATE
      
         Costul serviciilor trecute
      
      
                  97
               
               
                  Costul serviciilor trecute apare atunci când o entitate introduce un plan de beneficii determinate care atribuie beneficii pentru servicii trecute sau modifică beneficiile plătibile pentru servicii trecute în baza unui plan de beneficii determinate. Astfel de modificări au loc în schimbul serviciului prestat de angajat de-a lungul perioadei, până când beneficiile în cauză devin legitime. Prin urmare, entitatea recunoaște costul serviciilor trecute în decursul acelei perioade, indiferent dacă acest cost se referă la serviciul prestate de angajați în perioade anterioare. Entitatea evaluează costul serviciilor trecute ca modificarea datoriei rezultate din amendament (a se vedea punctul 64). Costul negativ al serviciilor trecute apare atunci când entitatea modifică beneficiile care pot fi atribuite pentru serviciile trecute astfel încât valoarea actualizată a obligației privind beneficiul determinat scade.
               
            
                  98
               
               
                  Costul serviciilor trecute exclude:
                  
                              (a)
                           
                           
                              efectul diferențelor dintre creșterile reale și creșterile presupuse anterior ale salariului asupra obligației de plată privind beneficiile pentru servicii prestate în anii anteriori (nu există un cost al serviciului trecut, deoarece ipotezele actuariale permit utilizarea salariilor prognozate);
                           
                        
                              (b)
                           
                           
                              subestimările și supraestimările majorărilor discreționare ale pensiilor, în cazul în care o entitate are o obligație implicită de a acorda astfel de majorări (nu există un cost al serviciului trecut, deoarece ipotezele actuariale permit astfel de majorări);
                           
                        
                              (c)
                           
                           
                              estimările privind îmbunătățiri ale beneficiilor care rezultă din câștiguri actuariale deja recunoscute în situațiile financiare, dacă entitatea este obligată fie de termenii oficiali ai unui plan (sau de o obligație implicită care depășește acei termeni), fie de legislație să folosească orice surplus din plan în beneficiul participanților la plan, indiferent dacă majorarea beneficiului nu a fost încă acordată oficial [majorarea rezultată a obligației este o pierdere actuarială și nu un cost al serviciului trecut, a se vedea punctul 85 litera (b)];
                           
                        
                              (d)
                           
                           
                              creșterea beneficiilor legitime atunci când, în absența unor beneficii noi sau îmbunătățite, angajații ajung să îndeplinească condițiile de intrare în drepturi (nu există un cost al serviciului trecut, deoarece entitatea a recunoscut acest cost estimat al beneficiilor ca un cost al serviciului curent pe măsură ce serviciul era prestat); și
                           
                        
                              (e)
                           
                           
                              efectul modificărilor planului care reduc beneficiile pentru serviciul viitor (o reducere).
                           
                        
            Reducere și decontări
      
                  111
               
               
                  O reducere are loc atunci când o entitate fie:
                  
                              (a)
                           
                           
                              este angajată, în mod demonstrabil, în efectuarea unei reduceri semnificative a numărului de angajați acoperiți de un anumit plan; sau
                           
                        
                              (b)
                           
                           
                              modifică termenii unui plan de beneficii determinate în așa fel încât un element semnificativ al serviciului viitor al angajaților actuali nu va mai îndeplini condițiile de obținere a beneficiilor sau va îndeplini doar condiții pentru beneficii reduse.
                           
                        O reducere poate apărea ca urmare a unui eveniment izolat, cum ar fi închiderea unei uzine, întreruperea unei activități , închiderea ori suspendarea unui plan, sau ca urmare a diminuării măsurii în care creșterile salariale viitoare sunt legate de beneficiile plătibile pentru serviciile trecute. Reducerile sunt adesea legate de o restructurare. În acest caz, o entitate contabilizează o reducere în același timp cu restructurarea aferentă.
               
            
                  111A
               
               
                  Atunci când o modificare a planului reduce beneficiile, numai efectele diminuării pentru serviciul viitor reprezintă o reducere. Efectul oricărei diminuări pentru serviciile trecute reprezintă un cost negativ al serviciilor trecute.
               
            DATA INTRĂRII ÎN VIGOARE
      
                  159D
               
               
                  Punctele 7 8 litera (b), 32B, 97, 98 și 111 au fost modificate, iar punctul 111A a fost adăugat prin Îmbunătățirile aduse IFRS-urilor publicate în mai 2008. O entitate trebuie să aplice modificările de la punctele 7, 8 litera (b) și 32B pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, entitatea trebuie să prezinte acest fapt. O entitate trebuie să aplice amendamentele de la punctele 97, 98, 111 și 111A în cazul modificărilor beneficiilor care au loc la 1 ianuarie 2009 sau ulterior acestei date.
               
            
                  160
               
               
                  IAS 8 se aplică atunci când o entitate își modifică politicile contabile cu scopul de a reflecta modificările specificate la punctele 159-159D. La aplicarea retrospectivă a acestor modificări, în conformitate cu IAS 8, entitatea le tratează ca și cum ar fi fost aplicate în același timp cu restul prezentului standard, cu excepția că o entitate poate prezenta valorile prevăzute la punctul 120A litera (p) pe măsură ce valorile sunt determinate pentru fiecare perioadă anuală prospectiv de la prima perioadă anuală prezentată în situațiile financiare în care entitatea aplică pentru prima dată amendamentele de la punctul 120A.
               
            Amendamente la Standardul Internațional de Contabilitate 20
      Contabilitatea subvențiilor guvernamentale și prezentarea informațiilor legate de asistența guvernamentală
      
         Punctul 37 se elimină. Se adaugă punctele 10A și 43.
      
      SUBVENȚII GUVERNAMENTALE
      
                  10A
               
               
                  Beneficiul unui împrumut guvernamental cu o rată a dobânzii sub valoarea pieței este tratat drept subvenție guvernamentală. Împrumutul trebuie recunoscut și evaluat în conformitate cu IAS 39 Instrumente financiare: recunoaștere și evaluare. Beneficiul unei rate a dobânzii sub valoarea pieței trebuie evaluat ca fiind diferența dintre valoarea contabilă inițială a împrumutului, determinată în conformitate cu IAS 39, și încasările efectuate. Beneficiul se contabilizează în conformitate cu prezentul standard. Entitatea trebuie să ia aibă în vedere condițiile și obligațiile care au fost îndeplinite sau trebuie îndeplinite la identificarea costurilor pe care beneficiul împrumutului este destinat să le compenseze.
               
            ASISTENȚA GUVERNAMENTALĂ
      
                  37
               
               
                  [Eliminat]
               
            DATA INTRĂRII ÎN VIGOARE
      
                  43
               
               
                  Punctul 37 a fost eliminat și punctul 10A adăugat prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări prospectiv pentru împrumuturile guvernamentale primite în perioadele care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, entitatea trebuie să prezinte acest fapt.
               
            Amendamente la Standardul Internațional de Contabilitate 23
      Costurile îndatorării (revizuit în 2007)
      
         Punctul 6 se modifică. Se adaugă punctul 29A.
      
      DEFINIȚII
      
                  6
               
               
                  Costurile îndatorării pot include:
                  
                              (a)
                           
                           
                              cheltuielile cu dobânzile, calculate folosind metoda dobânzii efective, așa cum este descrisă în IAS 39: Instrumente financiare: recunoaștere și evaluare;
                           
                        
                              (b)
                           
                           
                              [Eliminat]
                           
                        
                              (c)
                           
                           
                              [Eliminat]
                           
                        
                              (d)
                           
                           
                              cheltuielile de finanțare aferente contractelor de leasing financiar recunoscute în conformitate cu IAS 17 Contracte de leasing; și
                           
                        
                              (e)
                           
                           
                              diferențele de curs valutar aferente împrumuturilor în valută, în măsura în care acestea sunt privite ca o ajustare a cheltuielilor cu dobânda.
                           
                        
            DATA INTRĂRII ÎN VIGOARE
      
                  29A
               
               
                  Punctul 6 a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică modificarea pentru o perioadă anterioară, entitatea trebuie să prezinte acest fapt.
               
            Amendament la Standardul Internațional de Contabilitate 27
      Situații financiare consolidate și individuale
      
         Punctul 37 se modifică. Se adaugă punctul 43A.
      
      CONTABILIZAREA ÎN SITUAȚIILE FINANCIARE INDIVIDUALE A INVESTIȚIILOR ÎN FILIALE, ENTITĂȚI CONTROLATE ÎN COMUN ȘI ENTITĂȚI ASOCIATE
      
                  37
               
               
                  Atunci când o entitate întocmește situații financiare individuale, aceasta trebuie să contabilizeze investițiile în filiale, entități controlate în comun și entități asociate:
                  
                              (a)
                           
                           
                              la cost, sau
                           
                        
                              (b)
                           
                           
                              în conformitate cu IAS 39.
                           
                        Entitatea trebuie să aplice aceeași metodă contabilă pentru fiecare categorie de investiții. Investițiile contabilizate la cost se contabilizează în conformitate IFRS 5 Active imobilizate deținute în vederea vânzării și activități întrerupte atunci când sunt clasificate drept deținute în vederea vânzării (sau incluse într-un grup clasificat drept deținut în vederea vânzării) în conformitate cu IFRS 5. Evaluarea investiților contabilizate în conformitate cu IAS 39 nu se modifică în circumstanțele date.
               
            DATA INTRĂRII ÎN VIGOARE ȘI TRANZIȚIA
      
                  43A
               
               
                  Punctul 37 a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare pentru perioadele anuale care încep la 1 ianuarie 2009 sau ulterior acestei date, prospectiv de la data la care aplică pentru prima dată IFRS 5. Se permite aplicarea anterior acestei date. Dacă o entitate aplică modificarea pentru o perioadă anterioară, entitatea trebuie să prezinte acest fapt.
               
            Amendamente la Standardul Internațional de Contabilitate 28
      Investiții în entități asociate
      
         Punctele 1 și 33, precum și titlul anterior punctului 41 se modifică. Se adaugă punctul 41C.
      
      DOMENIU DE APLICARE
      
                  1
               
               
                  Prezentul standard trebuie aplicat în contabilizarea investițiilor în entitățile asociate. Totuși, el nu se aplică investițiilor în entitățile asociate deținute de:
                  
                              (a)
                           
                           
                              organizații cu capital de risc, sau
                           
                        
                              (b)
                           
                           
                              fonduri mutuale, fonduri închise de investiții și entități similare, inclusiv fonduri de asigurare cu componentă de investiții
                           
                        care la recunoașterea inițială sunt considerate ca fiind la valoarea justă prin profit sau pierdere sau sunt clasificate drept deținute în vederea tranzacționării și contabilizate conform IAS 39 Instrumente financiare: recunoaștere și evaluare. Astfel de investiții trebuie evaluate la valoarea justă în conformitate cu IAS 39, cu modificările valorii juste recunoscute în profit sau pierdere în perioada în care modificările au loc. O entitate care deține o astfel de investiție trebuie să prezinte informațiile prevăzute la punctul 37 litera (f).
               
            APLICAREA METODEI PUNERII ÎN ECHIVALENȚĂ
      Pierderi din depreciere
      
                  33
               
               
                  Deoarece fondul comercial care face parte din valoarea contabilă a investiției într-o entitate asociată nu este recunoscut separat, el nu este testat separat pentru depreciere prin aplicarea dispozițiilor privind testarea deprecierii fondului comercial din IAS 36 Deprecierea activelor. În schimb, valoarea contabilă totală a investiției este testată pentru depreciere în conformitate cu IAS 36, ca activ unic, prin compararea valorii recuperabile (cea mai mare valoare dintre valoarea de utilizare și valoarea justă minus costurile de vânzare) cu valoarea sa contabilă, ori de câte ori aplicarea dispozițiilor IAS 39 indică faptul că investiția poate fi depreciată. O pierdere din depreciere recunoscută în aceste circumstanțe nu se alocă niciunui activ, inclusiv fondului comercial, care face parte din valoarea contabilă a investiției în entitatea asociată. În consecință, orice reluare a acelei pierderi din depreciere este recunoscută în conformitate cu IAS 36, în măsura în care valoarea recuperabilă a acelei investiții crește ulterior. Atunci când stabilește valoarea de utilizare a investiției, o entitate estimează:
                  
                              (a)
                           
                           
                              …
                           
                        
            DATA INTRĂRII ÎN VIGOARE ȘI TRANZIȚIA
      
                  41C
               
               
                  Punctele 1 și 33 au fost modificate prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică amendamentele pentru o perioadă care începe anterior acestei date, entitatea trebuie să prezinte acest fapt și trebuie să aplice pentru aceeași perioadă anterioară amendamentele la punctul 3 din IFRS 7 Instrumente financiare: informații de furnizat, amendamentele la punctul 1 din IAS 31 și la punctul 4 din IAS 32 Instrumente financiare: prezentare publicate în mai 2008. O entitate poate aplica amendamentele prospectiv.
               
            Amendament la Standardul Internațional de Contabilitate 31
      Interese în asocierile în participație
      
         Punctul 1 și titlul anterior punctului 58 se modifică. Se adaugă punctul 58B.
      
      DOMENIU DE APLICARE
      
                  1
               
               
                  Prezentul standard trebuie aplicat la contabilizarea intereselor în asocierile în participație și la raportarea activelor, datoriilor, veniturilor și cheltuielilor aparținând asocierii în participație în situațiile financiare ale asociaților și ale investitorilor, oricare ar fi structurile sau formele sub care se desfășoară activitățile asocierii în participație. Totuși, el nu se aplică intereselor asociaților în entități controlate în comun deținute de:
                  
                              (a)
                           
                           
                              organizații cu capital de risc sau
                           
                        
                              (b)
                           
                           
                              fonduri mutuale, fonduri închise de investiții și entități similare, inclusiv fonduri de asigurare cu componentă de investiții
                           
                        care la recunoașterea inițială sunt desemnate ca fiind la valoarea justă prin profit sau pierdere sau sunt clasificate drept deținute în vederea tranzacționării și contabilizate conform IAS 39 Instrumente financiare: recunoaștere și evaluare. Astfel de investiții trebuie evaluate la valoarea justă în conformitate cu IAS 39, cu modificările valorii juste recunoscute în profit sau pierdere în perioada în care modificările au loc. Un asociat într-o asociere în participație care deține un astfel de interes trebuie să prezinte informațiile prevăzute la punctele 55 și 56.
               
            DATA INTRĂRII ÎN VIGOARE ȘI TRANZIȚIA
      
                  58B
               
               
                  Punctul 1 a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică amendamentul pentru o perioadă care începe anterior acestei date, entitatea trebuie să prezinte acest fapt și trebuie să aplice pentru aceeași perioadă anterioară amendamentele la punctul 3 din IFRS 7 Instrumente financiare: informații de furnizat, amendamentele la punctul 1 din IAS 28 și la punctul 4 din IAS 32 Instrumente financiare: prezentare publicate în mai 2008. O entitate poate aplica amendamentul prospectiv.
               
            Apendice la amendamentele aduse IAS 28 și IAS 31
      
         
            Amendamente la alte IFRS-uri
         
      
      
         Entitățile trebuie să aplice amendamentele la IFRS 7și IAS 32 din prezentul apendice când aplică amendamentele aferente la IAS 28 și IAS 31.
      
      
         IFRS 7   
            Instrumente financiare: informații de furnizat
         
      
      
         Punctul 3 litera (a) se modifică. Se adaugă punctul 44D.
      
      
         DOMENIU DE APLICARE
      
      
                  3
               
               
                  Prezentul IFRS trebuie aplicat de toate entitățile tuturor tipurilor de instrumente financiare, cu excepția:
                  
                              (a)
                           
                           
                              intereselor în filiale, entități asociate sau asocieri în participație care sunt contabilizate în conformitate cu IAS 27 Situații financiare consolidate și individuale, IAS 28 Investiții în entitățile asociate sau IAS 31 Interese în asocierile în participație. Totuși, în unele cazuri IAS 27, IAS 28 sau IAS 31 permit unei entități să contabilizeze un interes într-o filială, entitate asociată sau asociere în participație folosind IAS 39; în aceste cazuri, entitățile trebuie să aplice prevederile prezentului IFRS. Entitățile trebuie să aplice, de asemenea, prezentul IFRS tuturor instrumentelor derivate aferente intereselor în filiale, entități asociate sau asocieri în participație, cu excepția cazului în care instrumentul derivat corespunde definiției unui instrument de capitaluri proprii din IAS 32.
                           
                        
            
         DATA INTRĂRII ÎN VIGOARE ȘI TRANZIȚIA
      
      
                  44D
               
               
                  Punctul 3 litera (a) a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică amendamentul pentru o perioadă care începe anterior acestei date, entitatea trebuie să prezinte acest fapt și trebuie să aplice pentru aceeași perioadă anterioară amendamentele la punctul 1 din IAS 28, cele la punctul 1 din IAS 31 și la punctul 4 din IAS 32 publicate în mai 2008. O entitate poate aplica amendamentul prospectiv.
               
            
         IAS 32   
            Instrumente financiare: Prezentare
         
      
      
         Punctul 4 litera (a) și titlul anterior punctului 96 se modifică. Se adaugă punctul 97D.
      
      
         DOMENIU DE APLICARE
      
      
                  4
               
               
                  Prezentul standard trebuie să fie aplicat de către toate entitățile pentru toate tipurile de instrumente financiare, cu excepția:
                  
                              (a)
                           
                           
                              acelor participații în filiale, entități asociate sau asocieri în participație care sunt contabilizate în conformitate cu IAS 27 Situații financiare consolidate și individuale, IAS 28 Investiții în entitățile asociate sau IAS 31 Interese în asocierile în participație. Totuși, în unele cazuri IAS 27, IAS 28 sau IAS 31 permit unei entități să contabilizeze un interes într-o filială, entitate asociată sau asociere în participație folosind IAS 39; în aceste cazuri, entitățile trebuie să aplice prevederile prezentului standard. De asemenea, entitățile trebuie să aplice prezentul standard tuturor instrumentelor financiare derivate aferente participațiilor în filiale, entități asociate sau asocieri în participație.
                           
                        
            
         DATA INTRĂRII ÎN VIGOARE ȘI TRANZIȚIA
      
      
                  97D
               
               
                  Punctul 4 a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică amendamentul pentru o perioadă care începe anterior acestei date, entitatea trebuie să prezinte acest fapt și trebuie să aplice pentru aceeași perioadă anterioară amendamentele la punctul 3 din IFRS 7, cele la punctul 1 din IAS 28 și la punctul 1 din IAS 31 publicate în mai 2008. O entitate poate aplica amendamentul prospectiv.
               
            Amendamente la Standardul Internațional de Contabilitate 29
      Raportarea financiară în economiile hiperinflaționiste
      
         Punctele 6, 15 și 19 se modifică. Aceste modificări trebuie aplicate pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date.
      
      RETRATAREA SITUAȚIILOR FINANCIARE
      
                  6
               
               
                  Entitățile care întocmesc situațiile financiare pe baza costurilor istorice nu țin seama nici de schimbările nivelului general al prețurilor și nici de creșterea prețurilor specifice ale activelor sau datoriilor recunoscute. Fac excepție acele active și datorii pe care entitatea trebuie sau alege să le evalueze la valoarea justă. De exemplu, imobilizările corporale pot fi evaluate la valoarea justă, iar activele biologice trebuie, în general, evaluate la valoarea justă. Unele entități prezintă totuși situații financiare bazate pe metoda costului curent, care reflectă efectele modificărilor prețurilor specifice ale activelor deținute.
               
            
                  15
               
               
                  Cele mai multe elemente nemonetare sunt contabilizate la cost sau cost minus amortizare; prin urmare, ele sunt exprimate la valori curente la data achiziției. Costul retratat sau costul minus amortizarea pentru fiecare element este stabilit aplicând la costul său istoric și la amortizarea acumulată variația unui indice general al prețurilor de la data achiziției până la data bilanțului. De exemplu, imobilizările corporale, stocurile de materii prime și mărfuri, fondul comercial, brevetele, mărcile înregistrate și activele similare sunt retratate de la data cumpărării lor. Stocurile de produse în curs de execuție și de produse finite sunt retratate de la data angajării costurilor de cumpărare și de conversie.
               
            
                  19
               
               
                  Valoarea retratată a unui element nemonetar este diminuată în conformitate cu standardele adecvate, când depășește valoarea recuperabilă. De exemplu, valorile retratate ale imobilizărilor corporale, ale fondului comercial, ale brevetelor și mărcilor înregistrate sunt diminuate la valoarea recuperabilă și valorile retratate ale stocurilor sunt diminuate la valoarea realizabilă netă.
               
            Amendament la Standardul Internațional de Contabilitate 36
      Deprecierea activelor
      
         Punctul 134 litera (e) se modifică. Se adaugă punctul 140C.
      
      PREZENTAREA INFORMAȚIILOR
      Estimările utilizate pentru a evalua valorile recuperabile ale unităților generatoare de numerar care conțin fond comercial sau imobilizări necorporale cu o durată de viață utilă nedeterminată
      
                  134
               
               
                  O entitate trebuie să prezinte informațiile prevăzute la punctele (a)-(f) pentru fiecare unitate generatoare de numerar (grup de unități) pentru care valoarea contabilă a fondului comercial sau a imobilizărilor necorporale cu durată de viață utilă nedeterminată alocată acelei unități (acelui grup de unități) este semnificativă în comparație cu valoarea contabilă totală a fondului comercial sau a imobilizărilor necorporale cu durată de viață utilă nedeterminată ale entității:
                  
                              (e)
                           
                           
                              dacă valoarea recuperabilă a unității (grupului de unități) este bazată pe valoarea justă minus costurile de vânzare, metodologia utilizată pentru a determina valoarea justă minus costurile de vânzare. Dacă valoarea justă minus costurile vânzării, în cazul unei unități (unui grup de unități), nu este stabilită folosind un preț care poate fi observat pe piață, următoarele informații trebuie, de asemenea, prezentate:
                              
                                          (i)
                                       
                                       
                                          o descriere a fiecărei ipoteze principale pe care conducerea entității a utilizat-o pentru stabilirea valorii juste minus costurile de vânzare. Ipotezele principale sunt acelea la care valoarea recuperabilă a unității (grupului de unități) este cea mai sensibilă.
                                       
                                    
                                          (ii)
                                       
                                       
                                          o descriere a abordării pe care conducerea o are cu privire la stabilirea valorii (sau valorilor) atribuite fiecărei ipoteze principale, dacă acele valori reflectă experiența anterioară sau dacă sunt consecvente cu sursele externe de informații și, în caz contrar, modul în care diferă față de și cauzele diferențelor în raport cu experiența anterioară sau sursele externe de informații.
                                       
                                    Dacă valoarea justă minus costurile vânzării se stabilește folosind previziunile actualizate ale fluxurilor de trezorerie, trebuie prezentate următoarele informații:
                              
                                          (iii)
                                       
                                       
                                          perioada pentru care conducerea a prevăzut fluxurile de trezorerie.
                                       
                                    
                                          (iv)
                                       
                                       
                                          rata de creștere utilizată pentru a extrapola previziunile fluxurilor de trezorerie.
                                       
                                    
                                          (v)
                                       
                                       
                                          rata (ratele) de actualizare aplicată (aplicate) previziunilor fluxurilor de trezorerie.
                                       
                                    
                        
            PREVEDERI TRANZITORII ȘI DATA INTRĂRII ÎN VIGOARE
      
                  140C
               
               
                  Punctul 134 litera (e) a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică modificarea pentru o perioadă anterioară, entitatea trebuie să prezinte acest fapt.
               
            Amendamente la Standardul Internațional de Contabilitate 38
      Imobilizări necorporale
      
         Punctele 69, 70 și 98 se modifică. Se adaugă punctele 69A și 130D.
      
      RECUNOAȘTEREA UNEI CHELTUIELI
      
                  69
               
               
                  În anumite cazuri, cheltuiala este suportată pentru a oferi beneficii economice viitoare unei entități, dar nu se dobândește și nu se creează nicio imobilizare necorporală sau un alt activ care se poate recunoaște. În cazul furnizării de mărfuri, entitatea recunoaște o astfel de sumă cheltuită drept cheltuială atunci când are drept de acces la mărfurile respective. În cazul furnizării de servicii, entitatea recunoaște o astfel sumă cheltuită drept cheltuială atunci când primește serviciile respective. Spre exemplu, sumele cheltuite cu cercetarea sunt recunoscute drept cheltuieli în momentul în care sunt suportate (a se vedea punctul 54), cu excepția cazului în care sunt achiziționate ca parte a unei combinări de întreprinderi. Alte exemple de sume cheltuite care sunt recunoscute drept cheltuieli atunci când sunt suportate includ:
                  
                              (a)
                           
                           
                              …
                           
                        
                              (c)
                           
                           
                              sumele cheltuite pentru activități publicitare și promoționale (inclusiv cataloage de comandă prin poștă).
                           
                        
                              (d)
                           
                           
                              …
                           
                        
            
                  69A
               
               
                  O entitate are drept de acces la mărfuri atunci când sunt în proprietatea sa. În mod similar, entitatea are drept de acces la mărfuri când acestea au fost realizate de către furnizor în conformitate cu termenii contractului de furnizare, iar entitatea poate solicita livrarea lor în schimbul plății. Serviciile sunt primite atunci când sunt efectuate de un furnizor în conformitate cu termenii unui contract de furnizare, nu atunci când entitatea le utilizează pentru a furniza un alt serviciu, de exemplu, pentru a trimite o reclamă clienților.
               
            
                  70
               
               
                  Punctul 68 nu împiedică o entitate să recunoască o plată anticipată ca activ, atunci când plata pentru mărfuri a fost efectuată în avans, înainte ca entitatea să obțină dreptul de acces la mărfurile respective. În mod similar, punctul 68 nu împiedică o entitate să recunoască o plată anticipată ca activ, atunci când plata pentru servicii a fost efectuată în avans, înainte ca entitatea să primească serviciile respective.
               
            IMOBILIZĂRI NECORPORALE CU DURATĂ DE VIAȚĂ UTILĂ DETERMINATĂ
      Perioada de amortizare și metoda de amortizare
      
                  98
               
               
                  Pentru alocarea sistematică a valorii amortizabile a unui activ de-a lungul duratei sale de viață utilă pot fi folosite diverse metode de amortizare. Printre acestea se numără metoda liniară, metoda degresivă și metoda unității de producție. Metoda utilizată este selectată pe baza ritmului preconizat de consumare a beneficiilor economice viitoare încorporate în activ și este aplicată cu consecvență de la o perioadă la alta, cu excepția cazului în care intervine o schimbare a ritmului preconizat de consumare a acelor beneficii economice viitoare.
               
            PREVEDERI TRANZITORII ȘI DATA INTRĂRII ÎN VIGOARE
      
                  130D
               
               
                  Punctele 69, 70 și 98 au fost modificate, iar punctul 69A a fost adăugat prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică modificările pentru o perioadă anterioară, entitatea trebuie să prezinte acest fapt.
               
            Amendamente la Standardul Internațional de Contabilitate 39
      Instrumente financiare: recunoaștere și evaluare
      
         Punctele 9, 73 și AG8 se modifică. Se adaugă punctele 50A și 108C.
      
      DEFINIȚII
      
                  9
               
               
                  Următorii termeni sunt folosiți în prezentul standard cu sensul specificat în continuare:
                  …
               
            
         Definițiile celor patru categorii de instrumente financiare
      
      Un activ financiar sau o datorie financiară evaluat(ă) la valoarea justă prin profit sau pierdere este un activ financiar sau o datorie financiară care întrunește oricare dintre următoarele condiții.
      
                  (a)
               
               
                  Este clasificat(ă) drept deținut(ă) în vederea tranzacționării. Un activ financiar sau o datorie financiară este clasificat(ă) drept deținut(ă) în vederea tranzacționării dacă:
                  
                              (i)
                           
                           
                              este dobândit(ă) sau suportat(ă) în principal în scopul vânzării sau răscumpărării în viitorul apropiat;
                           
                        
                              (ii)
                           
                           
                              la recunoașterea inițială este parte a unui portofoliu de instrumente financiare identificate gestionate împreună și pentru care există dovezi ale unui tipar real recent de urmărire a profitului pe termen scurt; sau
                           
                        
                              (iii)
                           
                           
                              este un instrument derivat (cu excepția unui instrument derivat care este un contract de garanție financiară sau un instrument desemnat și eficace de acoperire împotriva riscurilor).
                           
                        
            
                  (b)
               
               
                  …
               
            EVALUARE
      Reclasificări
      
                  50A
               
               
                  Următoarele modificări ale circumstanțelor nu sunt reclasificări în sensul punctului 50:
                  
                              (a)
                           
                           
                              un instrument financiar derivat care a fost anterior un instrument desemnat și eficace de acoperire împotriva riscurilor într-o acoperire împotriva riscurilor a fluxurilor de trezorerie sau într-o acoperire a unei investiții nete, nu se mai califică ca atare;
                           
                        
                              (b)
                           
                           
                              un instrument financiar derivat devine un instrument desemnat și eficace de acoperire împotriva riscurilor într-o acoperire împotriva riscurilor a fluxurilor de trezorerie sau într-o acoperire a unei investiții nete;
                           
                        
                              (c)
                           
                           
                              activele financiare sunt reclasificate când o societate de asigurare își modifică politicile contabile în conformitate cu punctul 45 din IFRS 4.
                           
                        
            ACOPERIREA ÎMPOTRIVA RISCURILOR
      Instrumente de acoperire împotriva riscurilor
      Instrumente care intră în această categorie
      
                  73
               
               
                  În sensul contabilității de acoperire împotriva riscurilor, doar instrumentele care implică o parte din afara entității raportoare (adică externă grupului sau entității individuale care face obiectul raportării) pot fi desemnate ca instrumente de acoperire împotriva riscurilor. Cu toate că entitățile individuale din cadrul unui grup consolidat sau diviziile din cadrul unei entități pot intra într-o tranzacție de acoperire împotriva riscurilor cu alte entități din grup sau divizii din cadrul entității, orice tranzacții de acest fel din cadrul grupului sunt eliminate la consolidare. De aceea, astfel de tranzacții de acoperire împotriva riscurilor nu îndeplinesc condițiile pentru contabilitatea de acoperire împotriva riscurilor în situațiile financiare consolidate ale grupului. Totuși, ele pot îndeplini condițiile pentru contabilitatea de acoperire în situațiile financiare individuale sau separate ale entităților individuale din cadrul grupului, cu condiția ca ele să fie externe entității individuale care face obiectul raportării.
               
            DATA INTRĂRII ÎN VIGOARE ȘI TRANZIȚIA
      
                  108C
               
               
                  Punctele 9, 73 și AG8 au fost modificate, iar punctul 50A a fost adăugat prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări pentru perioadele anuale care încep la 1 ianuarie 2009 sau ulterior acestei date. O entitate trebuie să aplice amendamentele de la punctele 9 și 50A în același mod și începând cu data la care a aplicat amendamentele din 2005 descrise la punctul 105A. Este permisă aplicarea amendamentelor anterior acestei date. Dacă o entitate aplică amendamentele pentru o perioadă anterioară, entitatea trebuie să prezinte acest fapt.
               
            Amendament la îndrumările de aplicare a IAS 39
      Instrumente financiare: recunoaștere și evaluare
      DEFINIȚII (PUNCTELE 8 ȘI 9)
      Rata dobânzii efective
      
                  AG8
               
               
                  Dacă o entitate își revizuiește estimările de plăți sau încasări, entitatea trebuie să ajusteze valoarea contabilă a activului financiar sau a datoriei financiare (sau a grupului de instrumente financiare) pentru a reflecta fluxurile de trezorerie estimate reale și revizuite. Entitatea recalculează valoarea contabilă prin calcularea valorii actualizate a fluxurilor de trezorerie viitoare estimate la rata dobânzii efective inițiale a instrumentului financiar sau, dacă este cazul, la rata dobânzii efective revizuite, calculată în conformitate cu punctul 92. Ajustarea este recunoscută în profit sau pierdere ca venit sau cheltuială. Dacă un activ financiar este reclasificat în conformitate cu punctele 50B, 50D sau 50E și entitatea mărește ulterior estimările încasărilor viitoare în numerar ca urmare a recuperabilității crescute a respectivelor încasări în numerar, efectul respectivei măriri trebuie recunoscut mai degrabă ca o ajustare la rata dobânzii efective de la data schimbării estimării decât ca o ajustare la valoarea contabilă a activului la data modificării estimării.
               
            Amendamente la Standardul Internațional de Contabilitate 40
      Investiții imobiliare
      
         Punctele 8, 9, 48, 53, 54 și 57 se modifică. Se elimină punctul 22 și se adaugă punctele 53A, 53B și 85B.
      
      DEFINIȚII
      
                  8
               
               
                  Următoarele constituie exemple de investiții imobiliare:
                  
                              (a)
                           
                           
                              …
                           
                        
                              (e)
                           
                           
                              proprietățile imobiliare în curs de construire sau amenajare în scopul utilizării viitoare ca investiții imobiliare.
                           
                        
            
                  9
               
               
                  Următoarele constituie exemple de elemente care nu sunt investiții imobiliare și care, prin urmare, nu intră sub incidența prezentului standard:
                  
                              (a)
                           
                           
                              …
                           
                        
                              (d)
                           
                           
                              [Eliminat]
                           
                        
                              (e)
                           
                           
                              …
                           
                        
            EVALUARE LA RECUNOAȘTERE
      
                  22
               
               
                  [Eliminat]
               
            Modelul valorii juste
      
                  48
               
               
                  În situații excepționale, în momentul în care o entitate achiziționează pentru prima dată o investiție imobiliară (sau în momentul în care o proprietate imobiliară existentă devine pentru prima dată investiție imobiliară, ca urmare a unei modificări a utilizării), există dovezi evidente că gradul de variabilitate al gamei de estimări credibile ale valorii juste va fi atât de mare, iar probabilitățile obținerii unor rezultate variate vor fi atât de dificil de evaluat, încât utilitatea unei singure estimări a valorii juste este negată. Acest lucru poate indica faptul că valoarea justă a proprietății imobiliare nu va putea fi determinată, în mod credibil, pe o bază continuă (a se vedea punctul 53).
               
            
         
            Incapacitatea de a determina în mod credibil valoarea justă
         
      
      
                  53
               
               
                  Există o prezumție relativă conform căreia o entitate poate să determine, în mod credibil, valoarea justă a unei investiții imobiliare, pe o bază continuă. Cu toate acestea, în situații excepționale, în momentul în care o entitate achiziționează pentru prima dată o investiție imobiliară (sau în momentul în care o proprietate imobiliară existentă devine pentru prima dată investiție imobiliară, ca urmare a unei modificări a utilizării) există dovezi evidente că valoarea justă a investiției imobiliare nu este determinabilă în mod credibil pe o bază continuă. Această situație apare dacă și numai dacă tranzacțiile comparabile de pe piață sunt ocazionale și nu sunt disponibile estimări alternative credibile ale valorii juste (de exemplu, bazate pe previziuni actualizate ale fluxurilor de trezorerie). Dacă o entitate stabilește că valoarea justă a unei investiții imobiliare în construcție nu este determinabilă în mod credibil, dar se așteaptă ca valoarea justă a proprietății să fie determinabilă în mod credibil la finalizarea construcției, aceasta trebuie să evalueze investiția imobiliară aflată în construcție la cost până când valoarea sa justă devine determinabilă în mod credibil sau până când se finalizează construcția (oricare survine mai devreme). Dacă o entitate stabilește că valoarea justă a unei investiții imobiliare (alta decât o investiție imobiliară în construcție) nu este determinabilă în mod credibil pe o bază continuă, aceasta trebuie să evalueze investiția imobiliară folosind modelul bazat pe cost din IAS 16. Trebuie presupus că valoarea reziduală a investiției imobiliare este egală cu zero. Entitatea trebuie să aplice IAS 16 până în momentul cedării investiției imobiliare.
               
            
                  53A
               
               
                  În momentul în care entitatea poate evalua în mod credibil valoarea justă a unei investiții imobiliare aflate în construcție care a fost anterior evaluată la cost, aceasta trebuie să evalueze proprietatea respectivă la valoarea sa justă. După încheierea construcției proprietății, se presupune că valoarea justă a acesteia poate fi evaluată în mod credibil. În caz contrar, în conformitate cu punctul 53, proprietatea trebuie contabilizată utilizând modelul bazat pe cost în conformitate cu IAS 16.
               
            
                  53B
               
               
                  Ipoteza că valoarea justă a unei investiții imobiliare în construcție poate fi evaluată în mod credibil poate fi respinsă doar la recunoașterea inițială. O entitate care a evaluat un element al unei investiții imobiliare în construcție la valoarea justă nu poate concluziona că valoarea justă a investiției imobiliare finalizate nu poate fi stabilită în mod credibil.
               
            
                  54
               
               
                  În cazurile excepționale în care, din motivul prezentat la punctul 53, o entitate este constrânsă să evalueze o investiție imobiliară utilizând modelul bazat pe cost în conformitate cu IAS 16, entitatea evaluează toate celelalte investiții imobiliare ale sale la valoarea justă, inclusiv investițiile imobiliare aflate în construcție. În aceste cazuri, cu toate că o entitate poate folosi modelul bazat pe cost pentru o investiție imobiliară, entitatea trebuie să continue să contabilizeze fiecare dintre proprietățile imobiliare rămase utilizând modelul valorii juste.
               
            TRANSFERURI
      
                  57
               
               
                  Transferurile în și din categoria investițiilor imobiliare trebuie făcute dacă și numai dacă există o modificare a utilizării, evidențiată de:
                  
                              (a)
                           
                           
                              …
                           
                        
                              (c)
                           
                           
                              încheierea utilizării de către posesor, pentru un transfer din categoria proprietăților imobiliare utilizate de posesor în categoria investițiilor imobiliare; sau
                           
                        
                              (d)
                           
                           
                              începerea unui leasing operațional cu o altă parte, pentru un transfer din categoria stocurilor în categoria investițiilor imobiliare.
                           
                        
                              (e)
                           
                           
                              [Eliminat]
                           
                        
            DATA INTRĂRII ÎN VIGOARE
      
                  85B
               
               
                  Punctele 8, 9, 48, 53, 54 și 57 au fost modificate, punctul 22 a fost eliminat și punctele 53A și53B au fost adăugate prin Îmbunătățirile aduse IFRS-urilor publicate în mai 2008. O entitate trebuie să aplice aceste modificări prospectiv pentru perioadele anuale care încep la 1 ianuarie 2009 sau ulterior acestei date. O entitate poate aplica amendamentele la investițiile imobiliare aflate în construcție începând cu orice dată anterioară celei de 1 ianuarie 2009, cu condiția ca valorile juste ale investițiilor imobiliare aflate în construcție să fie stabilite la acea dată. Se permite aplicarea anterior acestei date. Dacă o entitate aplică amendamentele pentru o perioadă anterioară, entitatea trebuie să prezinte acest fapt și să aplice în același timp amendamentele la punctele 5 și 81E din IAS 16 Imobilizări corporale.
               
            Apendice la amendamentele aduse IAS 40
      
         
            Amendament la IAS 16
         
      
      
         Entitățile trebuie să aplice amendamentul la IAS 16 din prezentul apendice atunci când aplică amendamentele corespunzătoare la IAS 40.
      
      
         IAS 16   
            Imobilizări corporale
         
      
      
         Punctul 5 se modifică. Se adaugă punctul 81E.
      
      
                  5
               
               
                  O entitate care utilizează modelul bazat pe cost pentru investiții imobiliare în conformitate cu IAS 40 Investiții imobiliare trebuie să utilizeze modelul bazat pe cost din prezentul standard.
               
            
         DATA INTRĂRII ÎN VIGOARE
      
      
                  81E
               
               
                  Punctul 5 a fost modificat prin Îmbunătățirile aduse IFRS-urilor publicate în mai 2008. O entitate trebuie să aplice această modificare prospectiv pentru perioadele anuale care încep la 1 ianuarie 2009 sau ulterior acestei date. Este permisă aplicarea anterior acestei date dacă entitatea aplică în același timp, de asemenea, amendamentele la punctele 8, 9, 22, 48, 53, 53A, 53B, 54, 57 și 85B din IAS 40. Dacă o entitate aplică amendamentul pentru o perioadă anterioară, entitatea trebuie să prezinte acest fapt.
               
            Amendamente la Standardul Internațional de Contabilitate 41
      Agricultura
      
         Punctele 5, 6, 17, 20 și 21 se modifică. Se adaugă punctul 60.
      
      DEFINIȚII
      Agricultură - definiții conexe
      
                  5
               
               
                  Următorii termeni sunt folosiți în prezentul standard cu sensul specificat în continuare:
                  
                     Activitatea agricolă reprezintă administrarea de către o entitate a transformării biologice și a recoltării activelor biologice pentru vânzare sau pentru conversie în produse agricole sau în active biologice suplimentare.
                  …
               
            
                  6
               
               
                  Activitatea agricolă include o gamă largă de activități; de exemplu, creșterea animalelor, silvicultura, cultivarea de plante anuale sau perene, cultivarea pomilor fructiferi și a altor plantații, floricultura și acvacultura (inclusiv piscicultura). În această diversitate există, totuși, câteva caracteristici comune:
                  
                              (a)
                           
                           
                              …
                           
                        
                              (c)
                           
                           
                              
                                 Evaluarea modificării. Modificarea calitativă (de exemplu, calitatea genetic, densitatea, gradul de coacere, conținutul de grăsimi, conținutul de proteine și gradul de rezistență a fibrelor) sau cantitativă (de exemplu, numărul de pui, greutatea, volumul, lungimea sau diametrul fibrelor și numărul de boboci) determinată de transformările biologice sau de recoltare este evaluată și monitorizată ca funcție administrativă de rutină.
                           
                        
            RECUNOAȘTERE ȘI EVALUARE
      
                  17
               
               
                  Dacă există o piață activă pentru un activ biologic sau un produs agricol în locația și în starea sa actuală, prețul cotat pe piața în cauză reprezintă o bază adecvată pentru stabilirea valorii juste a activului. În cazul în care are acces la mai multe piețe active, o entitate utilizează piața cea mai relevantă. De exemplu, dacă are acces la două piețe active, o entitate va utiliza prețul existent pe piața pe care se așteaptă să o utilizeze.
               
            
                  20
               
               
                  În anumite împrejurări, este posibil ca prețurile sau valorile stabilite pe piață să nu fie disponibile pentru un activ biologic în starea sa actuală. În astfel de cazuri, pentru a stabili valoarea sa justă, o entitate utilizează valoarea actualizată a fluxurilor de trezorerie nete estimate a fi generate de activul în cauză, actualizate cu o rată determinată de condițiile curente de pe piață.
               
            
                  21
               
               
                  Valoarea actualizată a fluxurilor de trezorerie nete estimate este calculată pentru a stabili valoarea justă a unui activ biologic în locația și starea sa actuală. O entitate ia în considerare acest obiectiv atunci când stabilește rata adecvată de actualizare și estimează fluxurile de trezorerie nete. La stabilirea valorii actualizate a fluxurilor de trezorerie nete estimate, o entitate include fluxurile de trezorerie nete pe care participanții de pe piață le estimează a fi generate de activ pe piața cea mai relevantă.
               
            DATA INTRĂRII ÎN VIGOARE ȘI TRANZIȚIA
      
                  60
               
               
                  Punctele 5, 6, 17, 20 și 21 au fost modificate, iar punctul 14 a fost eliminat prin Îmbunătățirile aduse IFRS-urilor publicate în mai 2008. O entitate trebuie să aplice aceste amendamente prospectiv pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date. Dacă o entitate aplică amendamentele pentru o perioadă anterioară, entitatea trebuie să prezinte acest fapt.
               
            PARTEA II
      
         Amendamentele din partea II trebuie aplicate pentru perioadele anuale care încep la 1 ianuarie 2009 sau ulterior acestei date. Se permite aplicarea anterior acestei date.
      
      Amendamente la Standardul Internațional de Contabilitate 8
      Politici contabile, modificări ale estimărilor contabile și erori
      
         Punctele 7, 9 și 11 se modifică.
      
      POLITICI CONTABILE
      Selectarea și aplicarea politicilor contabile
      
                  7
               
               
                  Atunci când un IFRS se aplică în mod specific la o tranzacție, un alt eveniment sau condiție, politica sau politicile contabile aplicate acelui element trebuie stabilite prin aplicarea IFRS-ului.
               
            
                  9
               
               
                  IFRS-urile sunt însoțite de îndrumări pentru a asista entitățile la aplicarea dispozițiilor acestora. În cadrul tuturor acestor îndrumări se specifică dacă fac parte integrantă din IFRS-urile respective. Îndrumările care fac parte integrantă din IFRS-uri sunt obligatorii. Îndrumările care nu fac parte integrantă din IFRS-uri nu conțin dispoziții cu privire la situațiile financiare.
               
            
                  11
               
               
                  În efectuarea raționamentului descris la punctul 10, conducerea trebuie să facă referire la și să ia în considerare aplicabilitatea următoarelor surse în ordine descrescătoare:
                  
                              (a)
                           
                           
                              dispozițiile IFRS-urilor care au ca obiect aspecte similare sau conexe; și
                           
                        
                              (b)
                           
                           
                              definițiile, criteriile de recunoaștere și conceptele de evaluare a activelor, datoriilor, veniturilor și cheltuielilor din Cadrul general.
                           
                        
            Amendament la Standardul Internațional de Contabilitate 10
      Evenimente ulterioare perioadei de raportare
      
         Punctul 13 se modifică.
      
      
                  13
               
               
                  Dacă dividendele sunt declarate (adică dacă dividendele sunt autorizate corespunzător și nu se mai află la dispoziția entității) după perioada de raportare, dar înainte să fie autorizată publicarea situațiilor financiare, dividendele nu sunt recunoscute ca datorie la data sfârșitul perioadei de raportare, deoarece nu există nicio obligație în acel moment. Astfel de dividende sunt prezentate în note în conformitate cu IAS 1 Prezentarea situațiilor financiare.
               
            Amendamente la Standardul Internațional de Contabilitate 20
      Contabilitatea subvențiilor guvernamentale și prezentarea informațiilor legate de asistența guvernamentală
      
         Se adaugă o notă de subsol la titlul standardului, înainte de punctul 1, iar punctele 2 litera (b), 12-18, 20-22, 26, 27 și 32 se modifică.
      
      Notă de subsol la titlu
      
                  *
               
               
                  Ca parte a Îmbunătățirilor aduse IFRS-urilor publicate în mai 2008, Consiliul a modificat terminologia utilizată în prezentul standard din motive de consecvență cu alte IFRS-uri, după cum urmează:
                  
                              (a)
                           
                           
                              „venit impozitabil” s-a înlocuit cu „profit impozitabil sau pierdere fiscală”;
                           
                        
                              (b)
                           
                           
                              „recunoscut ca venit/cheltuială” s-a înlocuit cu „recunoscut în profit sau pierdere”;
                           
                        
                              (c)
                           
                           
                              „creditat direct în conturile aferente intereselor/ capitalurilor proprii ale acționarilor” s-a înlocuit cu „recunoscut separat de profit sau pierdere”;
                           
                        
                              (d)
                           
                           
                              „ajustare a unei estimări contabile” s-a înlocuit cu „modificare de estimare contabilă”.
                           
                        
            Domeniu de aplicare
      
                  2
               
               
                  Prezentul standard nu tratează:
                  
                              (a)
                           
                           
                              problemele speciale … de natură similară.
                           
                        
                              (b)
                           
                           
                              asistența guvernamentală care este acordată unei entități sub formă de beneficii disponibile la determinarea profitului impozabil sau a pierderii fiscale sau care sunt stabilite ori limitate pe baza datoriei privind impozitul pe profit. Printre exemplele de astfel de beneficii se numără perioadele de scutire de la plata impozitului pe profit, creditele fiscale pentru investiții, provizioanele aferente metodei de amortizare accelerată și ratele reduse ale impozitului pe profit.
                           
                        
                              (c)
                           
                           
                              participarea guvernamentală … entității.
                           
                        
                              (d)
                           
                           
                              …
                           
                        
            SUBVENȚII GUVERNAMENTALE
      
                  12
               
               
                  Subvențiile guvernamentale trebuie recunoscute în profit sau pierdere pe o bază sistematică în perioadele în care entitatea recunoaște drept cheltuieli costurile aferente pe care subvențiile sunt menite să le compenseze.
               
            
                  13
               
               
                  Există două abordări generale privind contabilizarea subvențiilor guvernamentale: abordarea bazată pe capital, sub incidența căreia o subvenție este recunoscută separat de profit sau pierdere și o abordare bazată pe rezultat, conform căreia o subvenție este recunoscută în profit sau pierdere în cursul unei perioade sau în cursul mai multor perioade.
               
            
                  14
               
               
                  Cei care susțin abordarea bazată pe capital aduc următoarele argumente:
                  
                              (a)
                           
                           
                              subvențiile guvernamentale sunt procedee de finanțare și trebuie tratate ca atare în situația poziției financiare, mai degrabă decât recunoscute în profit sau pierdere pentru a compensa elementele de cheltuieli pe care le finanțează. Deoarece nu se prevede rambursarea lor, astfel de subvenții trebuie recunoscute separat de profit sau pierdere.
                           
                        
                              (b)
                           
                           
                              este neadecvat să se recunoască subvențiile guvernamentale în profit sau pierdere, deoarece ele nu sunt câștigate, ci reprezintă un stimulent acordat de guvern fără costuri aferente.
                           
                        
            
                  15
               
               
                  Argumentele în favoarea abordării bazate pe rezultat sunt următoarele:
                  
                              (a)
                           
                           
                              deoarece subvențiile guvernamentale reprezintă intrări de la o altă sursă decât acționarii, ele nu trebuie recunoscute direct la capitaluri proprii, ci trebuie recunoscute în profit sau pierdere în perioadele corespunzătoare;
                           
                        
                              (b)
                           
                           
                              subvențiile guvernamentale sunt rareori acordate cu titlu gratuit. Entitatea le câștigă îndeplinind condițiile cerute și respectând obligațiile de realizat. Prin urmare, acestea trebuie recunoscute în profit sau pierdere în perioadele în care entitatea recunoaște drept cheltuieli costurile aferente pe care subvențiile sunt menite să le compenseze;
                           
                        
                              (c)
                           
                           
                              deoarece impozitul pe profit și alte impozite sunt cheltuieli, este logic să se trateze la fel, în profit sau pierdere, și subvențiile guvernamentale, care reprezintă o extensie a politicilor fiscale.
                           
                        
            
                  16
               
               
                  Pentru abordarea bazată pe rezultat este fundamental ca subvențiile guvernamentale să fie recunoscute în profit sau pierdere pe o bază sistematică în perioadele în care entitatea recunoaște drept cheltuieli costurile aferente pe care subvențiile sunt menite să le compenseze. Recunoașterea în profit sau pierdere a subvențiilor guvernamentale pe baza intrărilor de numerar nu este în conformitate cu abordarea cerută de contabilitatea de angajamente (a se vedea IAS 1 Prezentarea situațiilor financiare) și ar fi acceptabilă doar dacă nu există nicio bază pentru alocarea subvenției în alte perioade decât aceea în care a fost primită.
               
            
                  17
               
               
                  În cele mai multe cazuri, perioadele de-a lungul cărora o entitate recunoaște costurile sau cheltuielile legate de o subvenție guvernamentală sunt ușor identificabile. Prin urmare, subvențiile acordate pentru acoperirea anumitor cheltuieli sunt recunoscute în profit sau pierdere în aceeași perioadă ca și cheltuiala relevantă. În mod similar, subvențiile legate de activele amortizabile sunt recunoscute de regulă în profit sau pierdere pe parcursul perioadelor și în proporția în care sunt recunoscute cheltuielile cu amortizarea acelor active.
               
            
                  18
               
               
                  Subvențiile legate de activele neamortizabile pot impune, de asemenea, îndeplinirea anumitor obligații și atunci se vor recunoaște în profit sau pierdere pe parcursul perioadelor în care sunt suportate costurile îndeplinirii respectivelor obligații. De exemplu, o subvenție pentru teren poate fi condiționată de construirea unei clădiri pe terenul respectiv și ar putea fi adecvată recunoașterea subvenției în profit sau pierdere pe parcursul duratei de viață a clădirii.
               
            
                  20
               
               
                  O subvenție guvernamentală care urmează a fi primită drept compensație pentru cheltuieli sau pierderi deja suportate sau în scopul acordării unui ajutor financiar imediat entității, fără a exista costuri viitoare aferente, trebuie recunoscută în profitul sau pierderea perioadei în care devine creanță.
               
            
                  21
               
               
                  În anumite circumstanțe, o subvenție guvernamentală poate fi acordată mai degrabă în scopul oferirii de ajutor financiar imediat unei entități, decât ca stimulent pentru realizarea anumitor cheltuieli. Astfel de subvenții pot fi limitate la o anumită entitate și pot să nu fie disponibile unei clase întregi de beneficiari. Aceste împrejurări pot garanta recunoașterea unei subvenții în profitul sau pierderea perioadei în care entitatea îndeplinește condițiile pentru primirea subvenției, prezentându-se informații pentru a se asigura că efectul său a fost înțeles în mod clar.
               
            
                  22
               
               
                  O subvenție guvernamentală poate reprezenta o creanță pentru o entitate în situația în care ar compensa cheltuieli sau pierderi suportate într-o perioadă precedentă. O astfel de subvenție este recunoscută în profitul sau pierderea perioadei în care urmează să fie încasată, prezentându-se informații pentru a se asigura că efectul său a fost înțeles în mod clar.
               
            Prezentarea subvențiilor referitoare la active
      
                  26
               
               
                  Una din metode recunoaște subvenția drept venit amânat care este recunoscut în profit sau pierdere pe o bază sistematică pe parcursul perioadei de viață utilă a activului.
               
            
                  27
               
               
                  Cealaltă metodă presupune deducerea subvenției la calcularea valorii contabile a activului. Subvenția este recunoscută în profit sau pierdere pe parcursul vieții unui activ amortizabil drept o reducere a cheltuielilor cu amortizarea.
               
            Rambursarea subvențiilor guvernamentale
      
                  32
               
               
                  O subvenție guvernamentală care devine rambursabilă trebuie contabilizată ca o modificare în estimarea contabilă (a se vedea IAS 8 Politici contabile, modificări ale estimărilor contabile și erori). Rambursarea unei subvenții referitoare la venituri trebuie aplicată, în primul rând, oricărui credit amânat neamortizat recunoscut în legătură cu subvenția respectivă. În măsura în care suma rambursată depășește orice astfel de credit amânat sau când nu există un asemenea credit amânat, suma rambursată trebuie recunoscută imediat în profit sau pierdere. Rambursarea unei subvenții referitoare la un activ trebuie recunoscută prin creșterea valorii contabile a activului sau prin reducerea soldului venitului amânat cu suma rambursabilă. Amortizarea suplimentară cumulată care ar fi fost recunoscută la zi în profit sau pierdere în absența subvenției trebuie recunoscută imediat în profit sau pierdere.
               
            Apendice la amendamentele aduse IAS 20
      
         
            Amendamente la IAS 41
         
      
      
         Entitățile trebuie să aplice amendamentul la IAS 41 din prezentul apendice atunci când aplică amendamentele corespunzătoare la IAS 20.
      
      
         IAS 41   
            Agricultura
         
      
      
         Punctele 34-36 se modifică.
      
      
         SUBVENȚII GUVERNAMENTALE
      
      
                  34
               
               
                  O subvenție guvernamentală necondiționată acordată pentru un activ biologic evaluat la valoarea sa justă minus costurile de vânzare trebuie recunoscută în profit sau pierdere atunci și numai atunci când subvenția guvernamentală devine exigibilă.
               
            
                  35
               
               
                  Dacă o subvenție guvernamentală acordată pentru un activ biologic evaluat la valoarea sa justă minus costurile de vânzare este condiționată, inclusiv atunci când o subvenție guvernamentală impune unei entități să nu desfășoare activități agricole specifice, o entitate trebuie să recunoască subvenția în cauză în profit sau pierdere atunci și numai atunci când sunt îndeplinite condițiile impuse pentru acordarea subvenției.
               
            
                  36
               
               
                  Termenii și condițiile pentru acordarea subvențiilor guvernamentale variază. De exemplu, o subvenție poate impune unei entități să cultive pământul într-o anumită locație timp de cinci ani și să ramburseze integral subvenția dacă nu respectă termenul de cinci ani. În acest caz, subvenția nu este recunoscută în profit sau pierdere decât la expirarea celor cinci ani. Cu toate acestea, dacă termenii subvenției permit reținerea unei părți din aceasta în conformitate cu timpul scurs, entitatea recunoaște acea parte în profit sau pierdere pe măsură ce trece timpul.
               
            Amendamente la Standardul Internațional de Contabilitate 29
      Raportarea financiară în economiile hiperinflaționiste
      
         Se adaugă o notă de subsol la titlul standardului, înainte de punctul 1, iar punctele 8, 14, 20, 28 și 34 se modifică.
      
      Notă de subsol la titlu
      
                  *
               
               
                  Ca parte a Îmbunătățirilor aduse IFRS-urilor publicate în mai 2008, Consiliul a modificat terminologia utilizată în IAS 29 din motive de consecvență cu alte IFRS-uri, după cum urmează: (a) „valoare de piață” s-a înlocuit cu „valoare justă”, iar (b) „rezultate ale activităților” și „venit net” s-au înlocuit cu „profit și pierdere”.
               
            RETRATAREA SITUAȚIILOR FINANCIARE
      
                  8
               
               
                  Situațiile financiare ale unei entități a cărei monedă funcțională este moneda unei economii hiperinflaționiste, bazate fie pe modelul costului istoric, fie pe cel al costului curent, trebuie exprimate în raport cu unitatea de măsură existentă la finalul perioadei de raportare. Sumele corespondente perioadei anterioare impuse de IAS 1 Prezentarea situațiilor financiare (revizuit în 2007) și orice informații referitoare la perioadele precedente trebuie, de asemenea, exprimate în raport cu unitatea de măsură existentă la finalul perioadei de raportare. În scopul prezentării unor valori comparative într-o monedă de prezentare diferită, se aplică punctele 42 litera (b) și 43 din IAS 21 Efectele variației cursurilor de schimb valutar.
               
            Situații financiare la cost istoric
      
         
            Situația poziției financiare
         
      
      
                  14
               
               
                  Toate celelalte active și datorii sunt nemonetare. Unele elemente nemonetare sunt contabilizate la valori curente la finalul perioadei de raportare, ca, de exemplu, valoarea realizabilă netă și valoarea justă, deci ele nu sunt retratate. Toate celelalte active și datorii nemonetare sunt retratate.
               
            
                  20
               
               
                  Este posibil ca o entitate în care s-a efectuat o investiție, contabilizată prin metoda punerii în echivalență, să raporteze în moneda unei economii hiperinflaționiste. Situația poziției financiare și situația rezultatului global a unei astfel de entități sunt retratate în conformitate cu prezentul standard pentru a determina cota-parte a investitorului din activele nete și din profitul sau pierderea acesteia. Atunci când situațiile financiare retratate ale entității în care s-a efectuat investiția sunt exprimate în valută, ele vor fi convertite la cursurile de închidere.
               
            
         
            Câștig sau pierdere din poziția monetară netă
         
      
      
                  28
               
               
                  Câștigul sau pierderea din poziția monetară netă este inclus(ă) în profit sau pierdere. Ajustarea activelor și datoriilor respective legate prin contract de variația prețurilor în conformitate cu punctul 13 se compensează cu câștigul sau pierderea din poziția monetară netă. Alte elemente din venituri și cheltuieli, cum sunt veniturile din dobânzi și cheltuielile cu dobânzile și diferențele de curs valutar aferente fondurilor investite sau împrumutate sunt, de asemenea, asociate cu poziția monetară netă. Deși astfel de elemente sunt prezentate separat, poate fi utilă prezentarea lor împreună cu câștigul sau pierderea din poziția monetară netă în situația rezultatului global.
               
            Sume corespondente
      
                  34
               
               
                  Sumele corespondente pentru perioada de raportare precedentă, fie că sunt bazate pe modelul costului istoric, fie pe cel al costului curent, sunt retratate prin aplicarea unui indice general al prețurilor astfel încât situațiile financiare comparative să fie prezentate în raport cu unitatea de măsură existentă la finalul perioadei de raportare. Informațiile care sunt prezentate, aferente perioadelor anterioare, sunt, de asemenea, exprimate în raport cu unitatea de măsură existentă la finalul perioadei de raportare. În scopul prezentării de sume comparative într-o monedă de prezentare diferită se aplică punctele 42 litera (b) și 43 din IAS 21.
               
            Amendament la Standardul Internațional de Contabilitate 34
      Raportarea financiară interimară
      
         Punctul 11 se modifică și se adaugă o notă de subsol.
      
      FORMA ȘI CONȚINUTUL SITUAȚIILOR FINANCIARE INTERIMARE
      
                  11
               
               
                  În situația care prezintă componentele profitului sau pierderii pentru o perioadă interimară, o entitate trebuie să prezinte rezultatele pe acțiune de bază și diluat pentru acea perioadă, atunci când entitatea se încadrează în domeniul de aplicare al IAS 23 Rezultatul pe acțiune. (1).
               
            Amendamente la Standardul Internațional de Contabilitate 40
      Investiții imobiliare
      
         Punctele 31 și 50 se modifică.
      
      EVALUARE DUPĂ RECUNOAȘTERE
      Politica contabilă
      
                  31
               
               
                  IAS 8 Politici contabile, modificări ale estimărilor contabile și erori prevede că o modificare voluntară a politicii contabile trebuie să fie efectuată doar dacă va avea drept rezultat situații financiare care să ofere informații mai fiabile și mai relevante despre efectele tranzacțiilor, despre alte evenimente și condiții privind poziția financiară a entității, despre performanța financiară sau despre fluxurile de trezorerie. Este foarte puțin probabil ca o schimbare de la modelul valorii juste la modelul bazat pe cost să conducă la o prezentare mai relevantă.
               
            Modelul valorii juste
      
                  50
               
               
                  Pentru a determina valoarea contabilă a unei investiții imobiliare pe baza modelului valorii juste, o entitate nu evidențiază dublu activele sau datoriile care sunt recunoscute ca active sau datorii separate. De exemplu:
                  
                              (a)
                           
                           
                              …
                           
                        
                              (d)
                           
                           
                              valoarea justă a investiției imobiliare deținută în temeiul unui contract de leasing reflectă fluxurile de trezorerie preconizate (inclusiv chiria contingentă care se preconizează că va deveni scadentă). Prin urmare, dacă o evaluare obținută pentru o proprietate imobiliară este netă de orice plăți care se preconizează că vor fi efectuate, va fi necesară readăugarea oricărei datorii recunoscute aferente contractului de leasing pentru a se ajunge la valoarea contabilă a investiției imobiliare folosind modelul valorii juste.
                           
                        
            Amendamente la Standardul Internațional de Contabilitate 41
      Agricultura
      
         Punctele 4 și 5 se modifică, iar punctul 14 se elimină. Termenii „costuri estimate la punctul de vânzare” și „costuri la punctul de vânzare” se înlocuiesc cu „costuri de vânzare”, după cum urmează:
      
      
                  —
               
               
                  
                     Standard (punctele 12, 13, 26-28, 30-32, 34, 35, 38, 40, 48, 50 și 51)
                  
               
            DOMENIU DE APLICARE
      
                  4
               
               
                  Tabelul de mai jos oferă exemple de active biologice, produse agricole și produse rezultate ca urmare a prelucrării care are loc după recoltare:
                  
                              Active biologice
                           
                           
                              Produs agricol
                           
                           
                              Produse rezultate prin prelucrarea după recoltare
                           
                        
                              …
                           
                           
                               
                           
                           
                               
                           
                        
                              Copacii dintr-o pepinieră
                           
                           
                              Copaci tăiați
                           
                           
                              Bușteni, cherestea
                           
                        
                              …
                           
                           
                               
                           
                           
                               
                           
                        
            DEFINIȚII
      Agricultură - definiții conexe
      
                  5
               
               
                  Următorii termeni sunt folosiți în prezentul standard cu sensul specificat în continuare:
                  …
                  
                     Costuri de vânzare sunt costuri marginale care pot fi atribuite direct cedării unui activ exclusiv costurile financiare și impozitul pe profit.
               
            RECUNOAȘTERE ȘI EVALUARE
      
                  14
               
               
                  [Eliminat]
               
            Apendice la amendamentele aduse IAS 41
      
         
            Amendamente la alte IFRS-uri
         
      
      
         Entitățile trebuie să aplice prezentele amendamente la IFRS 5 Active imobilizate deținute în vederea vânzării și activități întrerupte, IAS 2 Stocuri și IAS 36 Deprecierea activelor atunci când aplică amendamentele corespunzătoare la IAS 41.
      
      
         IFRS 5   
            Active imobilizate deținute în vederea vânzării și activități întrerupte
         
      
      
         Punctul 5 se modifică.
      
      
         DOMENIU DE APLICARE
      
      
                  5
               
               
                  Prevederile prezentului IFRS (2) privind evaluarea nu se aplică următoarelor active, care fac obiectul IFRS-urilor enumerate, fie că sunt active individuale, fie că fac parte dintr-un grup destinat cedării:
                  
                              (a)
                           
                           
                              …
                           
                        
                              (e)
                           
                           
                              active imobilizate evaluate la valoarea justă minus costurile de vânzare în conformitate cu IAS 41 Agricultura.
                           
                        
                              (f)
                           
                           
                              …
                           
                        
            
         IAS 2   
            Stocuri
         
      
      
         Punctul 20 se modifică.
      
      
                  20
               
               
                  Conform IAS 41 Agricultura stocurile care cuprind producția agricolă pe care o entitate a recoltat-o din activele sale biologice sunt evaluate, la momentul recunoașterii inițiale, la valoarea justă minus costurile de vânzare la locul recoltării. Acesta este costul stocurilor la acea dată pentru aplicarea prezentului standard.
               
            
         IAS 36   
            Deprecierea activelor
         
      
      
         Punctele 2 și 5 se modifică.
      
      
         DOMENIU DE APLICARE
      
      
                  2
               
               
                  Prezentul standard trebuie aplicat la contabilizarea deprecierii tuturor activelor, în afară de:
                  
                              (a)
                           
                           
                              …
                           
                        
                              (g)
                           
                           
                              active de natură biologică, legate de activitatea agricolă, evaluate la valoarea justă minus costurile de vânzare (a se vedea IAS 41 Agricultura);
                           
                        
                              (h)
                           
                           
                              …
                           
                        
            
                  5
               
               
                  Prezentul standard nu se aplică activelor financiare care intră sub incidența IAS 39, investițiilor imobiliare evaluate la valoarea justă în conformitate cu IAS 40 sau activelor biologice legate de activitatea agricolă, evaluate la valoarea justă minus costurile de vânzare, în conformitate cu IAS 41. Cu toate acestea, prezentul standard se aplică activelor care sunt contabilizate la valoarea reevaluată (adică la valoarea justă) în conformitate cu alte IFRS-uri, cum ar fi modelul de reevaluare din IAS 16 Imobilizări corporale. Identificarea posibilității de depreciere a unui activ reevaluat depinde de criteriile utilizate pentru determinarea valorii juste:
                  
                              (a)
                           
                           
                              …
                           
                        
            
         (1)  Acest punct a fost modificat prin Îmbunătățirile aduse IFRS-urilor publicate în mai 2008 pentru a clarifica domeniul de aplicare al IAS 34.
      
         (2)  Cu excepția punctelor 18 și 19, care impun ca activele în cauză să fie evaluate în conformitate cu alte IFRS-uri aplicabile.